
Παρασκευή, 26 Ιουνίου 2026

ΔΕΛΤΙΟ ΤΥΠΟΥ

Επακούμβηση Ε/Γ Τ/Ρ σκάφους στα Νέα Μουδανιά - Εντοπισμός 35 αλλοδαπών στους Καλούς Λιμένες – Εντοπισμός 99 αλλοδαπών στους Καλούς Λιμένες –Θάνατος λουόμενης στη Γλυφάδα

Τις απογευματινές ώρες χθες, ενημερώθηκαν οι Λιμενικές Αρχές των Νέων Μουδανιών και της Μηχανιώνας από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λιμενικού Σώματος-Ελληνικής Ακτοφυλακής ότι ένα επιβατηγό-τουριστικό (Ε/Γ-Τ/Ρ) σκάφος βρισκόταν σε δυσχερή θέση στην παραλία «ΣΑΝΗ» Χαλκιδικής, μετά από επακούμβηση της προπέλας του σε βράχο, η οποία είχε ως αποτέλεσμα την ελεγχόμενη εισροή υδάτων. Οι επτά (07) επιβαίνοντες του σκάφους μεταφέρθηκαν με έτερο σκάφος της πλοιοκτήτριας εταιρείας στη μαρίνα Σάνης, όπου μετέπειτα κατέπλευσε αυτοδύναμα και το Ε/Γ-Τ/Ρ. Ακολούθως, τοποθετήθηκε περιμετρικά του σκάφους αντιρρυπαντικός εξοπλισμός για προληπτικούς λόγους. Από τη Λιμενική Αρχή των Νέων Μουδανιών απαγορεύτηκε ο απόπλους του Ε/Γ-Τ/Ρ μέχρι την αποκατάσταση της βλάβης και την προσκόμιση βεβαιωτικού αξιοπλοΐας. Στη συνέχεια, κατόπιν δήλωσης του Κυβερνήτη ότι κρίθηκε επισφαλής η παραμονή του εντός της μαρίνας και προσκόμισης βεβαιωτικού καταλληλότητας για μεθόρμιση από τον αρμόδιο ναυπηγό-μηχανικό,το σκάφος αγκυροβόλησε έξω από τη μαρίνα Σάνης. 
Τις πρωινές ώρες σήμερα, το Ε/Γ-Τ/Ρ ολοκλήρωσε την μεθόρμιση και την ανέλκυσή του σε ναυπηγείο της Ποτίδαιας. Προανάκριση διενεργείται από το Β’ Λιμενικό Τμήμα Νέων Μουδανιών του Κεντρικού Λιμεναρχείου Θεσσαλονίκης, κατά παράβαση του Ν.Δ. 712/1970 (Α 237) «Διοικητικός έλεγχος ναυτικού ατυχήματος». Από το συμβάν δεν υπήρξε τραυματισμός και δεν διαπιστώθηκε θαλάσσια ρύπανση.

*****

Τις πρώτες πρωινές ώρες σήμερα, εντοπίστηκαν από στελέχη της Λιμενικής Αρχής των Καλών Λιμένων 35 αλλοδαποί (33 άντρες και 2 ανήλικοι) στην παραλία «ΤΡΥΠΗΤΗ» του Δήμου Γόρτυνας, οι οποίοι είχαν αποβιβαστεί από πνευστή λέμβο. Οι αλλοδαποί οδηγήθηκαν με λεωφορείο, με τη συνοδεία στελεχών Κλιμακίου Ειδικών Αποστολών (Κ.Ε.Α) του Κεντρικού Λιμεναρχείου Ηρακλείου, στο λιμάνι του Ηρακλείου. Από το Κεντρικό Λιμεναρχείο Ηρακλείου που διενεργεί την προανάκριση κατασχέθηκε ένας εξωλέμβιος κινητήρας, ενώ η λέμβος καταστράφηκε.

*****

Τις πρωινές ώρες σήμερα, ενημερώθηκε η Λιμενική Αρχή των Καλών Λιμένων για την ύπαρξη αλλοδαπών στην παραλία «ΛΗΣΤΗΣ» Δήμου Βιάννου Ηρακλείου Κρήτης. Στελέχη Λ.Σ.-ΕΛ.ΑΚΤ. μετέβησαν στην περιοχή, όπου, με τη συνδρομή στελεχών του Α.Τ. Βιάννου, εντόπισαν 99 αλλοδαπούς (89 άνδρες και 10 ανήλικοι), ενώ ένας εξ’ αυτών έχρηζε ιατρικής περίθαλψης και μεταφέρθηκε με ασθενοφόρο όχημα του ΕΚΑΒ στο «ΒΕΝΙΖΕΛΕΙΟ» Γενικό Νοσοκομείο Ηρακλείου. Στη συνέχεια, οι αλλοδαποί οδηγήθηκαν με λεωφορείο συνοδεία στελεχών της οικίας Λιμενικής Αρχής στο λιμάνι του Ηρακλείου. Προανάκριση διενεργείται από το Κεντρικό Λιμεναρχείο Ηρακλείου.

*****

Τις πρωινές ώρες σήμερα, ενημερώθηκε η Λιμενική Αρχή του Σαρωνικού ότι μία γυναίκα (α.λ.σ.) ανασύρθηκε χωρίς τις αισθήσεις της στη 2η παραλία Γλυφάδας από πλήρωμα ναυαγοσωστικού σκάφους της παραλίας. Στη γυναίκα παρασχέθηκαν αρχικά οι πρώτες βοήθειες από ναυαγοσώστες, ενώ στη συνέχεια διακομίστηκε με ασθενοφόρο όχημα του ΕΚΑΒ στο Γενικό Νοσοκομείο «ΑΣΚΛΗΠΙΕΙΟ ΒΟΥΛΑΣ», όπου διαπιστώθηκε ο θάνατός της. Από το Λιμεναρχείο Σαρωνικού, που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Πειραιά.

